Áhöfn Vigra er við veiðar á Halamiðum . Ljósmynd Brim „ Við erum komnir aftur norður á Hala . Óveðrið olli því að við hrökkluðumst af Vestfjarðamiðum . Það var ákveðið að taka millilöndun í Reykjavík og bíða af sér veðrið en fara svo aftur út þegar það gengi niður , “ segir Árni Gunnólfsson , skipstjóri á frystitogaranum Vigra RE . Árni og hans menn urðu líkt og allir að forða sér undan áhrifum sprengilægðarinnar sem gekk yfir landið og olli stórtjóni á þriðjudag og miðvikudag , segir á vef Brims . Árni segist hafa verið á Halamiðum þegar einsýnt varð að ekkert venjulegt óveður var í vændum . „ Það voru komnir 32 metrar á sekúndu þegar við hífðum og þar sem aflinn hafði verið góður var ákveðið að fara í millilöndun í stað þess að leita vars og bíða af sér veðrið , “ segir Árni en það höfðu skipverjar á Vigra þó reyndar gert einu sinni í túrum en þá var skipið í vari undir Grænuhlíð í Ísafjarðardjúpi í um sólarhring . „ Aflinn var annars mjög góður og það er fiskur að skila sér inn á öll veiðisvæðin . Þorskurinn er kominn aftur og við fengum góða þorskveiði á svæðinu austan við Strandagrunn og vestur á Halann . Við vorum með um 330 tonna afla upp úr sjó eftir átta sólarhringa og þar af fór einn í að liggja í vari , “ er enn fremur haft eftir Árna á vef Brims . Að sögn Árna er enn slæmt sjólag á miðunum en hann segir að veðrið sé að ganga niður . Spáin er góð , a.m.k. fram á sunnudag . Stefnt er að því að vera aftur í Reykjavík 22. desember .